Page:Oxford Book of English Verse 1250-1900.djvu/599

 501. Highland Mary

Ye banks and braes and streams around The castle o' Montgomery, Green be your woods, and fair your flowers, Your waters never drumlie! There simmer first unfauld her robes, And there the langest tarry; For there I took the last fareweel O' my sweet Highland Mary.

How sweetly bloom'd the gay green birk, How rich the hawthorn's blossom, As underneath their fragrant shade I clasp'd her to my bosom! The golden hours on angel wings Flew o'er me and my dearie; For dear to me as light and life Was my sweet Highland Mary.

Wi' monie a vow and lock'd embrace Our parting was fu' tender; And, pledging aft to meet again, We tore oursels asunder; But oh! fell Death's untimely frost, That nipt my flower sae early! Now green's the sod, and cauld's the clay, That wraps my Highland Mary!

O pale, pale now, those rosy lips I aft hae kiss'd sae fondly! And closed for aye the sparkling glance That dwelt on me sae kindly!

drumlie] miry.